Catarroja celebra el Dia de l'Orgull amb la lectura del manifest
28 jun 2023

L'Ajuntament de Catarroja ha celebrat aquest 28 de juny el Dia de l'Orgull amb l'habitual lectura del manifest per aquest dia internacional. Un any més, ha pres la paraula la regidora d'Igualtat, Feminisme i Diversitat, Beatriz Sierra, qui ha introduït als diferents membres del personal municipal que han volgut participar en aquesta jornada reivindicativa amb la lectura d'uns fragments del manifest.

El manifest ha destacat com l'Ajuntament de Catarroja “anima a totes les persones que senten l'orgull de viure en un dels països del món que més respecten els drets de les persones LGTBI, a unir-se als actes de l'Orgull. A defensar i reivindicar que no estem disposats a retrocedir ni un sol mil·límetre a un passat gris i reaccionari, sinó a continuar avançant amb pas ferm cap al futur. Defensem el dret a la igualtat de les persones i a viure una vida lliure de discriminació independentment de la seua orientació o identitat sexual”.